Kos-afleweraar vas wat vrou glo verkragMr D Food. Foto: Maroela Media ŉ Man wat as kos‑afleweraar vir Mr D Food gewerk het, sal binnekort in die hof verskyn nadat hy op ŉ aanklag van verkragting in hegtenis geneem is. Volgens sers. Noloyiso Rwexana, woordvoerder van die Wes-Kaapse polisie, is die 43-jarige man vroeër die week in hegtenis geneem in verband met die beweerde verkragting van ŉ 26-jarige vrou Vrydagaand. Hy sal binnekort in die hof verskyn. Die Daily Voice het vroeër berig die voorval het glo Vrydagaand by ŉ huis in Wynberg plaasgevind. Die vrou het die kos-afleweraar glo in haar huis laat inkom sodat sy geld kon kry om vir die kos te betaal. Hy het haar toe glo oorval en verkrag. Volgens Mr D Food, ŉ maatskappy wat kosbestellings by restaurante afhaal en by klante se huise aflewer, het hulle onmiddellik opgetree toe hulle van die beweerde voorval verwittig is. “Die betrokke persoon is onmiddellik geskors en ŉ deeglike interne ondersoek is begin wat daartoe gelei het dat die bestuurder se kontrak beëindig is en hy aan die Suid-Afrikaanse Polisiediens oorhandig is,” het Devin Sinclair, uitvoerende hoof van Mr D Food, gesê. Volgens Sinclair is hulle steeds in aanraking met die beweerde slagoffer en haar familie en verskaf hulle die nodige ondersteuning. “Ons gaan ook voort om nou saam met die polisie te werk en verskaf al die nodige inligting om hulle met die ondersoek by te staan.” Sinclair het gesê hulle beskou die beweerde voorval in ŉ baie ernstige lig en dat hulle enige vorm van misdaad of geweld ten sterkste veroordeel. “Ons wil graag ons klante verseker dat ons ŉ beleid van geen verdraagsaamheid het vir enige vorm van kriminele aktiwiteite en dat hul veiligheid ons hoofprioriteit bly.”